Na autostrada ła xe na strada dixegnada par ła sircołasion a granda vełosità de tanti veìcołi. Ła prima autostrada de ła istòria ła se ga vedesta far inte ła Repùblega de Waimar en el ano 1932. Cheło che destìngue na autostrada da chełe altre strade el xe: On mìnemo de do corsie par senso de marsa; Tochi łaterałi cusita se calchedun veìcoło ghese problemi łà el połe sostar; Curve poco marcae; Intersesion a difarenti łivełi, sensa incroxi; Carejae separae par ogni senso; I łìmiti de vełosità i xe xeneralmente pì alti respeto a chełi de łe strade de viabiłità ordenària. In calche nasion xe par de pì prevedesto anca on lìmite mìnemo de vełosità da rispetar, par evitar cołone e ingorghi. El cołor de ła segnałètega stradałe doparada drio de łe autostrade łe vària de Stato in Stato. In calche caxo el cołore de ła segnałètega ła se difarénsia da cheło de ła viabiłità ordenària o in altri caxi andove invese ła segnałètega ła resta conpagna in tute łe strade ; in ogni caxo ła Convension de Viena so ła segnałètega stradałe ła prevede esplegamente che ła segnałètega de diresion e pre-avixo par łe autostrade ła gàpia scrite e sìnbołi bianchi so fondo blù o verdo. Se tegna prexente che i Stati che no ga aderio a ła Convension de Viena i połe prevédare dei sìnbiłi difarenti e no far destingui intrà autostrade e strade de viabiłità ordenària.